Homerus
Homerus (Graece Ὅμηρος Hómēros) in fama classica Occidentali est auctor Iliadis (de ira Achilleos rebusque anno belli Troiani decimo gestis) et Odysseae (de errationibus Ulixis redituque in Ithacam) ac ceterorum operum minorum, maximus poeta epicus Graecus existimatus. Hi epici initium canonis Occidentalis litterarum significant, cuius historiam penitus impellunt. Nec de tempore Homeri, nec de vita, nec de vera adscriptione carminum satis constat: aliqui Iliadem et Odysseam a singulo poëta compositas censent, alii a duobus vel pluribus. Eruditorum hodiernorum, scientiae traditionis oralis cognoscentium, nonnulli nomen Homeri eo homine applicant qui carmina epica vel scripserit vel ad conscribenda recitaverit; alii eo qui talia carmina de bello Troiano primum invenit seu in formam optimam composuerit et cantaverit, tempore posteriori conscribenda. Sunt qui ab usu nominis Homeri abstineant potiusque de cantoribus, compositoribus et auctoribus sine nominibus disserunt.